钦定古今图书集成/明伦汇编/官常典/第272卷 > 王庭筠
## 钦定古今图书集成/明伦汇编/官常典/第272卷 > 王庭筠

按《金史》本传：“庭筠，字子端，河东人。生未期，视书，识十
七字。七岁学诗，十一岁赋全题。稍长，涿郡王翛一见
期，以国士登大定十六年进士第，调恩州军事判官。
临政即有声。郡民邹四者，谋为不轨，事觉，逮捕千馀
人，而邹四窜匿不能得，朝廷遣大理司直王仲轲治
其狱。庭筠以计获邹四，分别诖误，坐预谋者十二人”
而已。再调馆陶主簿。明昌元年三月，章宗谕旨学士
院曰：“王庭筠所试文句太长，朕不喜此，亦恐四方效
之。”又谓平章张汝霖曰：“王庭筠文艺颇佳，然语句不
健，其人才高，亦不难改也。”四月，召庭筠试馆职中选。
御史台言：庭筠在馆陶尝犯赃罪，不当以馆阁处之。
遂罢。乃卜居彰德，买田隆虑书，读黄华山寺，因以自
号。是年十二月，上因语及学士，叹其乏材，参政守贞
曰：“王庭筠其人也。”三年，召为应奉翰林文字，命与秘
书郎张汝方品第法书名画，遂分入品者为五百五
十卷。五年八月，上顾谓宰执曰：“应奉王庭筠，朕欲以
诏诰委之，其人材亦岂易得。近党怀英作《长白山册
文》，殊不工。闻文士多妒庭筠者，不论其文，顾以行止
为訾。大抵读书人多口颊或相党。昔东汉之士，与宦
官分朋，固无足怪。如唐牛僧孺、李德裕，宋司马光、王
安石，均为儒者，而互相排毁，何邪？”遂迁庭筠为翰林
修撰。承安元年正月，坐赵秉文上书事，削一官，杖六
十，解职，语在《秉文传》。二年，降授郑州防御判官。四年，
起为应奉翰林文字。泰和元年，复为翰林修撰，扈从
秋山，应制赋诗三十馀首，上甚嘉之。明年卒，年四十
有七。上素知其贫，诏有司赙钱八十万以给丧事，求
生平诗文藏之秘阁。又以御制诗赐其家，其引云：“王
遵古，朕之故人也。乃子庭筠，又以才选直禁林者，首
尾十年。今兹云亡，玉堂东观，无复斯人矣。”庭筠仪观
秀伟，善谈笑，外若简贵，人初不敢与接。既见，和气溢
于颜间，殷勤慰藉，如恐不及，少有可取，极口称道，“他
日虽百负不恨也。”从游者如韩温甫、路元亨、张进卿、
李公度，其荐引者如赵秉文、冯璧、李纯甫，皆一时名
士，世以知人许之。为文能道所欲言。暮年诗律深严，
七言长篇犹工险韵。有《藂辨》十卷，文集四十卷。书法学米元章，与赵沨、赵秉文俱以名家。庭筠尤善山水
墨竹云。子曼庆，亦能诗并书，仕至行省右司郎中，自
号“澹游”云。